WHA ขึ้นนิวไฮ กูรูมองแตกพาร์จะช่วยเสริมสภาพคล่อง เป้าใหม่ 45 บ.
WHA ขึ้นนิวไฮ กูรูมองแตกพาร์จะช่วยเสริมสภาพคล่อง เป้าใหม่ 45 บ.ณ เวลา 11.43 น.อยู่ที่ 41.25 บาท บวก 1.25 บาท หรือ 3.12% มูลค่าการซื้อขาย 224.15 ล้านบาท
27 เม.ย. 2558

ผู้สื่อข่าวรายงานว่า ราคาหุ้น บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ณ เวลา 11.43 น.อยู่ที่ 41.25 บาท บวก 1.25 บาท หรือ 3.12% โดยเปิดตลาดที่ 40.25 บาท ปรับตัวขึ้นแตะระดับสูงสุดที่ 41.50 บาท ปรับตัวลงแตะระดับต่ำสุดที่ 40.00 บาท มูลค่าการซื้อขาย 224.15 ล้านบาท

บล.ดีบีเอส วิคเคอร์ส ระบุในบทวิเคราะห์ (20 เม.ย.) ว่า แนะนำ “ซื้อ” WHA  ราคาเป้าหมาย 45.00 บาท/หุ้น โดยคาดว่าอัตราการเพิ่มของกำไรต่อหุ้นในปี 58 และ 59 จะสูงเป็น 177% และ 32% ตามลำดับ ก็แสดงว่าการเพิ่มทุนให้ผู้ถือหุ้นเดิมที่ผ่านมามี dilution effect ที่ 27% และ dilution effect จากวอร์แรนต์อีก 9% มีผลน้อยกว่าการได้รับกำไรเพิ่มจาก HEMRAJ
อีกทั้งคาดว่าการที่บริษัทจะแตกพาร์ในอนาคตจาก 1 บาท เป็น 0.10 บาท จะยิ่งน่าสนใจ เพราะช่วยเสริมสภาพคล่องการซื้อขายหุ้น WHA ได้เป็นอย่างดี จากราคาปิดข้างต้นจะลดลงเป็นเพียง 3.95 บาทต่อหุ้น
สำหรับมาตรการลดเงินกู้จะเป็นแรงกระตุ้นราคาหุ้นได้ แม้ว่า WHA มีแนวโน้มจะได้หุ้น HEMRAJ มาในสัดส่วนมากกว่ากรณีปกติที่บริษัทคาดไว้ ข้อดีคือ จะได้รับส่วนแบ่งกำไรมาจาก HEMRAJ เพิ่มขึ้น แต่ภาระเงินกู้ก็เพิ่มขึ้นเป็นเงาตามตัว แต่เห็นว่าบริษัทมีแผนการที่จะลดภาระเงินกู้ได้เป็นอย่างดี คือ 1) ตัดขายสินทรัพย์ที่ไม่ได้เป็นหลัก (non core asset) ของ HEMRAJ คือ อาคารสำนักงาน UM Tower และที่ดินเปล่า เกาะล้าน พัทยา ได้เงินมาประมาณ 3 พันล้านบาท และ 2) จัดตั้งกอง REIT ขายสินทรัพย์ประเภทเช่าของ HEMRAJ ได้เงินมาอีกปีละ 6.5 พันล้านบาท ทั้งปี 58 และ 59
ส่วนทาง WHA เองก็จะขายสินทรัพย์เข้ากอง REIT เพิ่ม คือ มิ.ย.58 เป็นสินทรัพย์อาคารสำนักงาน 2 แห่ง มูลค่า 1.6-1.8 พันล้านบาท การจัดตั้งกอง REIT ขายคลังสินค้าให้เช่าและอื่นๆเพิ่มมูลค่า 3.8-4.0 พันล้านบาท ทั้งปลายปี 58 และปลายปี 59 ก็จะช่วยลดภาระเงินกู้ได้อีกทาง